**Direcția Generală Planul Național de Redresare și Reziliență**

Nr. înreg.: DGPNRR/85408/15.01.2025

**REFERAT DE APROBARE**

**pentru modificarea anexei la Ordinul ministrului, mediului, apelor și pădurilor nr. 1612/2024 pentru aprobarea Ghidului specific – Condiții de accesare a fondurilor europene aferente Planului Național de Redresare și Reziliență în cadrul apelului de proiecte PNRR/2024/C3/S/I.2.C., pentru Subinvestiția I.2.C „Investiții destinate producției de compost pe bază de gunoi de grajd și alte deșeuri compostabile”, Componenta C3: Managementul deșeurilor**

**Ministerul Mediului, Apelor și Pădurilor gestionează, în calitate de coordonator de reforme și/sau investiții pentru Planul Național de Redresare și Reziliență (PNRR), următoarele componente:**

* Componenta 1 - Managementul apei, cu un buget de 1,462 miliarde de euro;
* Componenta 2 - Păduri și protecția biodiversității, cu un buget de 1,173 miliarde euro;
* Componenta 3 - Managementul deșeurilor, cu un buget 1,239 miliarde de euro;
* Componenta 7 - Transformarea digitală, Investiția 5 - Digitalizare în domeniul mediului.

**Componenta 3 – Managementul deșeurilor** din cadrul Planului Național de Redresare și Reziliență face parte din Pilonul I. Tranziție verde.

**Obiectivul** acestei componente reprezintă accelerarea procesului de extindere și modernizare a sistemelor de gestionare a deșeurilor în România cu accent pe colectarea separată, măsuri de prevenție, reducere, reutilizare și valorificare în vederea conformării cu legislația UE aplicabilă și trecerii la economia circulară.

Managementul deșeurilor vizează îmbunătățirea implementării colectării separate, controlului și monitorizării parametrilor de calitate a mediului. Investițiile din cadrul Planului Național de Redresare și Reziliență în domeniul gestionării deșeurilor municipale contribuie cu 4.5% la ținta națională de atingere a ratei de 50% de reciclare și pregătire pentru reutilizare a deșeurilor municipale până în 2025, astfel cum este definită în Directiva – cadru privind deșeurile (Directiva 2008/98/CE modificată prin Directiva (UE) 2018/851).

Această componentă cuprinde o reformă și 3 investiții.

Obiectivul **Investiției 2. Dezvoltarea infrastructurii pentru managementul gunoiului de grajd și al altor deșeuri agricole compostabile.** este de a gestiona sustenabil biodeșeurile agricole, în special a celor provenite din activitățile zootehnice, prin creșterea gradului de valorificare a acestora în vederea reducerii poluării cu nitrați și dezvoltarea infrastructurii pentru managementul gunoiului de grajd și al altor deșeuri agricole compostabile.

**Obiectiv general**: Accelerarea procesului de extindere și modernizare a sistemelor de gestionare a deșeurilor în România cu accent pe colectarea separată, măsuri de prevenție, reducere, reutilizare și valorificare în vederea conformării cu directivele aplicabile și tranziției la economia circulară.

Ținând cont de faptul că, în urma desfășurării rundei 1 a apelului lansat în 31.07.2024 și încheiat în 30.09.2024 au fost depuse doar 2 proiecte de finanțare pentru investiția ce vizează înființarea unor sisteme de compostare la nivelul UAT-urilor, iar indicatorul asumat de România prin PNRR este de 5 sisteme realizate și operaționale până la jumătatea anului 2026, precum și de faptul că în urma încheierii apelului PNRR/2024/C3/S/I.2.C am primit o serie de solicitări de la potențiali beneficiari care nu au reușit să depună proiectul în timpul primei runde a apelului, considerăm oportună lansarea rundei 2 a apelului menționat mai sus, rundă necesară pentru acoperirea indicatorului din PNRR.

 Având în vedere cele de mai sus, propunem spre aprobare în vederea postării pe site-ul Ministerului Mediului, Apelor și Pădurilor pentru parcurgerea etapei de consultare publică a ordinului ministrului mediului, apelor și pădurilor pentru modificarea anexei la Ordinului ministrului mediului, apelor și pădurilor nr. 1612/2024 pentru aprobarea Ghidului specific – Condiții de accesare a fondurilor europene aferente Planului Național de Redresare și Reziliență în cadrul apelului de proiecte PNRR/2024/C3/S/I.2.C., pentru Subinvestiția I.2.C „Investiții destinate producției de compost pe bază de gunoi de grajd și alte deșeuri compostabile”, Componenta C3: Managementul deșeurilor.